**nu ai nevoie de nimic eşti deja totul**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

sunt un zombi draga mea

trăiesc o moarte necunoscută sub jurământ divin

pe plaja minţii mele

un milion opt sute două zeci şi unu

un milion opt sute două zeci şi doi

un milion opt sute...

un milion...

un...

iar am uitat câţi neuroni kamikaze s-au dus

e molimă

să nu te superi iar că îţi scriu pe fugă

e furtună în largul regretelor

şi un cutremur de 8 mi-a crăpat epifiza tocmai la tine

se anunţă şi un tsunami

botezat alzheimer de un mucalit care te-a iubit înaintea mea

uite vine primul val

al doilea

al treilea

cred că voi începe altă numărătoare de întuneric

pe degete pe lacrimi

unu

patru

zece

ieri am îngropat mai mult de jumătate din trecut

fără parastase

nu mai e în trend prin acest univers invers

tu cum ai ajuns în paradis

iartă-mă dacă voi încheia

nu mai văd decât ascuţişul de coasă

vine iubito marele val

să îmi scrii

găseşti tu o adresă